Διεθνή διάσκεψη για το Μεσανατολικό - 2002-05-03
Οργανώνουν από κοινού ΗΠΑ, ΕΕ, Ρωσία και ΗΕ
Οι Ηνωμένες Πολιτείες, η Ευρωπαϊκή Ένωση, η Ρωσία και τα Ηνωμένα Εθνη δηλώνουν πως θα διοργανώσουν το καλοκαίρι διεθνή διάσκεψη για το Μεσανατολικό. Την ιδέα συζήτησαν εδώ στην Ουάσινγκτον , προεδρεύοντος του αμερικανού υπουργού εξωτερικών, Κόλιν Πάουελ, ο ρώσος υπουργός εξωτερικών Ιγκόρ Ιβάνωφ, ο ανώτερος διπλωμάτης της Ευρωπαϊκής Ένωσης Χαβιέρ Σολάνα και ο Γενικός Γραμματέας του ΟΗΕ Κόφι Ανάν. Ήταν η δεύτερη συνάντηση για τη Μέση Ανατολή που πραγματοποίησαν οι τέσσερες άνδρες σε διάστημα λιγότερο του ενός μηνός, με στόχο το συντονισμό πολιτικής για να τερματισθούν οι ισραηλοπαλαιστινιακές συγκρούσεις και για να αποκατασταθεί η περιφερειακή ειρηνευτική διαδικασία. Μιλώντας για λογαριασμό της ομάδας ο αμερικανός υπουργός εξωτερικών Κόλιν Πάουελ δήλωσε πως θ αρχίσουν επαφές με τις ενδιαφερόμενες πλευρές για τη διοργάνωση διεθνούς διάσκεψης στις αρχές του καλοκαιριού , η οποία, τόνισε, θα στοχεύει όχι μόνο στον τερματισμό των βιαιοτήτων, αλλά και στο να πεισθούν οι ενδιαφερόμενες πλευρές ν αρχίσουν συνομιλίες για μια μόνιμη πολιτική διευθέτηση. Είπε συγκεκριμένα ο κ. Πάουελ: «Mιλάμε για μια διάσκεψη κατά την οποία θα συζητηθούν τα πάντα: από το θέμα της ασφάλειας και τις οικονομικές μεταρρυθμίσεις μέχρι ανθρωπιστικά και πολιτικά θέματα . Όλα αυτά πρέπει να ενσωματωθούν. Και αυτή ήταν μια από τις συμφωνίες στις οποίες καταλήξαμε σήμερα και προσωπικά ελπίζω πως είναι κάτι που οι ενδιαφερόμενες πλευρές στην περιοχή θα δεχθούν ευχαρίστως. Πρέπει να κινηθούμε αποφασιστικά, έτσι ώστε ο κόσμος να αισθανθεί ότι υπάρχει ελπίδα όχι μόνο από οικονομική αλλά και από πολιτική άποψη, καθώς βαδίζουμε προς την εκπλήρωση του οράματός μας για ένα παλαιστινιακό κράτος. » Ο αμερικανός υπουργός εξωτερικών είπε ακόμα πως κατά τη συνάντηση συμφωνήθηκε να τεθούν σαφείς προδιαγραφές για την επαναφορά «αποτελεσματικών και αξιόπιστων», όπως το έθεσε, παλαιστινιακών θεσμικών οργάνων ασφάλειας . Ο κ. Πάουελ είπε επίσης πως είχε «τις ειλικρινέστερες δυνατόν» συζητήσεις με τον παλαιστίνιο ηγέτη Γιασέρ Αραφάτ σχετικά με την υποχρέωση του τελευταίου να μιλήσει στ ανοιχτά και να ενεργήσει κατά της τρομοκρατίας, τώρα που δεν πολιορκείται πια από το Ισραήλ. «Aν το κάνει αυτό, είπε ο κ. Πάουελ, άν μιλήσει κατά της τρομοκρατίας, άν μιλήσει κατά της βίας, αν αρχίσει να οδηγεί το λαό του προς την ειρήνη και εάν εμείς δώσουμε στο λαό του ελπίδα για μια οικονομικά καλύτερη ζωή, ελπίδα για τα παιδιά τους και για την απόκτηση ενός δικού τους κράτους, πιστεύω πως οι παλαιστίνιοι τα θέλουν όλα αυτά και θα πιέσουν την ηγεσία τους. » Τέλος, ο κ. Πάουελ είπε πως για να μπορέσει ν αρχίσει μια ειρηνευτική διαδικασία θα πρέπει να σταματήσει η ανέγερση νέων εβραϊκών οικισμών στη Δυτική Όχθη και τη Γάζα και «θα πρέπει να γίνει κάτι», όπως είπε επι λέξει, για τους ήδη υπάρχοντες.